Tliet tobba fil-ġlieda kontra l-Covid-19 b'Ġieħ ir-Repubblika Il-pandemija tal-Covid19 ħalliet ukoll impatt fuq l-għoti tal-midalji ta' Ġieħ ir-Repubblika hekk kif tlieta mit-tobba ewlenin fil-ġlieda kontriha ġew rikonoxxuti għall-ħidma tagħhom. Minbarra s-Supretendent tas-Saħħa Pubblika Charmaine Gauci ġew rikonoxxuti wkoll il-virologu Chris Barbara u t-Tabib Charles Mallia Azzopardi li jmexxi t-taqsima fl-Isptar Mater Dei li tittratta l-mard infettiv. Dan it-tabib jispeċjalizza fil-mikrobijoloġija u l-viroloġija u fil-preżent jokkupa l-kariga ta' Clinical Chairperson fid-Dipartiment tal-Patoloġija fl-Isptar Mater Dei. Matul is-snin kien parti mit-timijiet nazzjonali fdati biex jilqgħu għall-Swine Flu, il-viruses Zika u Ebola u l-Anthrax u llum kontra l-Covid19. Gradwata fis-saħħa pubblika u fl-epidemjoloġija, il-Professur Gauci ilha sservi bħala Supretendent tas-Saħħa Pubblika għal dawn l-aħħar erba' snin u bħalissa hija responsabbli mit-tmexxija u l-koordinament relatat mas-saħħa pubblika inkluż l-informazzjoni lill-poplu dwar il-Covid19. Speċjalizzat fil-mard infettiv, Dr Mallia Azzopardi kien involut fl-iżvilupp tas-servizzi li jingħataw dawk infettati bl-HIV. Fil-preżent imexxi t-taqsima fl-Isptar Mater Dei li tittratta proprju il-mard infettiv (IDU) u wieħed mit-tobba ewlenin fil-ġlieda kontra l-Covid19.